b'\n_START_ARTICLE_\nAlexandre Millerand\n_START_PARAGRAPH_\nAlexandre Millerand (10. helmikuuta 1859 Pariisi \xe2\x80\x93 7. huhtikuuta 1943 Versailles) oli ranskalainen poliitikko, joka toimi useasti eri ministerinviroissa sek\xc3\xa4 Ranskan p\xc3\xa4\xc3\xa4ministerin\xc3\xa4 vuonna 1920 ja presidenttin\xc3\xa4 1920\xe2\x80\x931924. Millerand oli alkujaan sosialisti, mutta siirtyi my\xc3\xb6hemmin oikeistoon. H\xc3\xa4nen toimintansa ministerin\xc3\xa4 Pierre Waldeck-Rousseaun hallituksessa 1899\xe2\x80\x931902 nostatti Ranskan vasemmistossa ja toisessa internationaalissa voimakkaan debatin siit\xc3\xa4, oliko sosialistisen poliitikon sopivaa osallistua porvarilliseen hallitukseen._NEWLINE_Millerand oli koulutukseltaan lakimies ja saavutti mainetta vuonna 1883 puolustamalla oikeudessa er\xc3\xa4it\xc3\xa4 lakkojohtajia. H\xc3\xa4n ty\xc3\xb6skenteli 1883\xe2\x80\x931888 Georges Clemenceaun julkaisemassa La Justice -lehdess\xc3\xa4 ja h\xc3\xa4net valittiin 1884 edustajaksi Pariisin kaupunginvaltuustoon sek\xc3\xa4 1885 edustajainkamariin. Vuonna 1889 perustamassaan La Voix -lehdess\xc3\xa4 h\xc3\xa4n vastusti voimakkaasti boulangismia. Parlamentissa Millerandista tuli riippumattomien sosialistien ryhm\xc3\xa4n johtohenkil\xc3\xb6 ja h\xc3\xa4n toimi vuoteen 1896 sosialistien \xc3\xa4\xc3\xa4nenkannattajan La Petite R\xc3\xa9publiquen p\xc3\xa4\xc3\xa4toimittajana.  H\xc3\xa4n yritti my\xc3\xb6s koota parlamentin hajanaisia sosialistisia ryhmi\xc3\xa4 yhteen._NEWLINE_Vuonna 1899 Millerand tuli kauppaministeriksi Waldeck-Rousseaun hallitukseen ja pyrki parantamaan ty\xc3\xb6oloja, ajanmukaistamaan Ranskan kauppalaivastoa sek\xc3\xa4 kehitt\xc3\xa4m\xc3\xa4\xc3\xa4n ulkomaankauppaa, koulutusta ja postilaitosta. Millerandin ministeriys her\xc3\xa4tti paheksuntaa sosialistien piiriss\xc3\xa4, varsinkin kun samaan hallitukseen kuului my\xc3\xb6s vuoden 1871 Pariisin kommuunin kukistamisessa kovia otteita k\xc3\xa4ytt\xc3\xa4nyt paroni Gaston de Galliffet. Arvostelusta huolimatta Millerand jatkoi ministerin\xc3\xa4 vuoteen 1902. Seuraavana vuonna h\xc3\xa4nt\xc3\xa4 vaadittiin erotettavaksi sosialistipuolueesta. Puoluekokous ei hyv\xc3\xa4ksynyt ehdotusta, mutta Millerand et\xc3\xa4\xc3\xa4ntyi v\xc3\xa4hitellen entisten puoluetoveriensa kannoista. Vuonna 1904 h\xc3\xa4net lopulta erotettiin._NEWLINE_Millerand kutsuttiin vuonna 1909 yleisten t\xc3\xb6iden ministeriksi Aristide Briandin ensimm\xc3\xa4iseen hallitukseen, miss\xc3\xa4 h\xc3\xa4nen keskeisimm\xc3\xa4ksi saavutuksekseen muodostui valtion rautateiden uudelleenj\xc3\xa4rjestely. Yhdess\xc3\xa4 Briandin kanssa h\xc3\xa4n otti vastuun sotilaiden k\xc3\xa4yt\xc3\xb6st\xc3\xa4 rautatielakon taltuttamisessa lokakuussa 1910. Vuosina 1912\xe2\x80\x931913 Millerand toimi sotaministerin\xc3\xa4 Raymond Poincar\xc3\xa9n hallituksessa ja j\xc3\xa4rjesti uudelleen sotavoimien ylimm\xc3\xa4n johdon. Millerand kannatti sotilaallista varustautumista ja ensimm\xc3\xa4isen maailmansodan sytytty\xc3\xa4 h\xc3\xa4net kutsuttiin uudelleen sotaministeriksi syksyll\xc3\xa4 1914. H\xc3\xa4n tuki ylip\xc3\xa4\xc3\xa4llik\xc3\xb6ksi nimitetty\xc3\xa4 kenraali Joseph Joffrea useissa kiistoissa, kunnes menetti ministerinvirkansa hallituksen vaihtuessa lokakuussa 1915. Vuonna 1919 Millerand nimitettiin Ranskaan liitettyjen Alsacen ja Lorrainen alueiden kenraalikomissaariksi. P\xc3\xa4\xc3\xa4ministeri Clemenceaun erottua tammikuussa 1920 Millerand kokosi Ranskan uuden hallituksen, jossa h\xc3\xa4n toimi sek\xc3\xa4 p\xc3\xa4\xc3\xa4- ett\xc3\xa4 ulkoministerin\xc3\xa4. T\xc3\xa4m\xc3\xa4 hallitus pyrki muun muassa tukahduttamaan vallankumouksellisen lakkoliikehdinn\xc3\xa4n ja tarjosi aseapua Puolalle sen sodassa Neuvosto-Ven\xc3\xa4j\xc3\xa4\xc3\xa4 vastaan._NEWLINE_Syyskuussa 1920 Millerand valittiin Bloc National -nimisen keskustaoikeistolaisen liittouman ehdokkaana presidentiksi mielenvikaisuuden vuoksi eronneen Paul Deschanelin tilalle. Jo ennen valintaansa Millerand teki selv\xc3\xa4ksi, ett\xc3\xa4 h\xc3\xa4n halusi lis\xc3\xa4t\xc3\xa4 presidentin valtaa perustuslainmuutoksella. H\xc3\xa4n sai t\xc3\xa4m\xc3\xa4n seurauksena vastaansa vasemmiston, joka syytti h\xc3\xa4nt\xc3\xa4 konservatiivien suosimisesta. Cartel des Gauches -vasemmistoliittouman saatua toukokuun 1924 vaaleissa enemmist\xc3\xb6n parlamenttiin Millerand joutui eroamaan presidentin virasta, sill\xc3\xa4 vasemmiston h\xc3\xa4nt\xc3\xa4 kohtaan tuntema ep\xc3\xa4luottamus esti hallituksen muodostamisen. Millerand oli viel\xc3\xa4 vuosina 1927\xe2\x80\x931940 senaatin j\xc3\xa4senen\xc3\xa4._NEWLINE_Millerand oli vuodesta 1918 Acad\xc3\xa9mie des Sciences Morales et Politiques -akatemian j\xc3\xa4sen.'